प्राथमिक स्वास्थ्य केंद्र बेलहर के अंतर्गत ग्राम पंचायत अमरडोभा में तैनात दो आशा कार्यकर्ताओं के बीच कार्यक्षेत्र आवंटन को लेकर विवाद की स्थित सामने आई है। क्षेत्र आवंटन से असंतुष्ट आशा कार्यकर्ता प्रेमलता पत्नी रुदल प्रसाद ने सीएमओ और डीएम को भेजे गए शिकायती पत्र में लिखा है कि ग्राम पंचायत की जनसंख्या 1499 के आधार पर उसका चयन हुआ था। चयन के बाद भी सुचारु रूप से कार्य कर रही थी। विभाग में तैनात एक कर्मचारी द्वारा बिना विश्वास में लिए ही क्षेत्र परिवर्तन तो कर दिया गया परंतु स्वास्थ्य सेवाओं के संचालन को लेकर कोई व्यवस्था नहीं बताई गई। नवचयनित आशा कार्यकर्ता परमा देवी पत्नी जयप्रकाश एक ब्लाक आपेरटर की रिश्तेदार है इसे लेकर दबाव में पहले से कार्यरत होने के बाद भी उसका कार्यक्षेत्र बदल दिया गया।उसने लिखा है कि विभाग के आपरेटर द्वारा उसकी नियुक्ति निरस्त करने का धमकी दी जा रही है। शिकायती पत्र में आशा ने बीसीपीएम द्वारा आवंटित कार्य क्षेत्र में कार्य करने की बात कहते हुए जांच करवाकर मनमाने रूप से कार्यक्षेत्र बदलने के आदेश को निरस्त करने की मांग की है।